Μανώλης Μπεντενιώτης

Ο Εμμανουήλ (Μανώλης) Μπεντενιώτης (2 Ιανουαρίου 1944) είναι Έλληνας πολιτικός που διετέλεσε βουλευτής Α΄ Πειραιά και Νήσων με το ΠΑΣΟΚ και υφυπουργός στα υπουργεία Εθνικής Άμυνας και Εθνικής Οικονομίας.

Βιογραφικά στοιχεία
Γεννήθηκε το 1944 στην Τροιζήνα. Σπούδασε νομικά στο Αριστοτέλειο Πανεπιστήμιο Θεσσαλονίκης και πολιτικές επιστήμες και δημόσια διοίκηση στο Πάντειο Πανεπιστήμιο, όπου αναγορεύθηκε διδάκτορας πολιτικών επιστημών. Είναι δικηγόρος παρ' Αρείω Πάγω και επί σειρά ετών υπήρξε δημοσιογράφος στον περιοδικό Τύπο. Τη δεκαετία του 1960 ήταν μέλος της Ελληνικής Δημοκρατικής Νεολαίας (ΕΔΗΝ) και το 1974 ιδρυτικό μέλος του ΠΑΣΟΚ.

Διετέλεσε, μεταξύ άλλων, υποδιοικητής του ΙΚΑ (1981 - 1982), καθηγητής πολιτικών επιστημών στη Σχολή Ικάρων της Πολεμικής Αεροπορίας (1985 - 1988) και πρόεδρος του διοικητικού συμβουλίου του ΕΟΜΜΕΧ (1987 - 1988).

Το 1982 ο Μανώλης Μπεντενιώτης αντικατέστησε στη Βουλή τον Γιάννη Παπασπύρου που εκλέχθηκε δήμαρχος Πειραιά. Επανεκλέχθηκε βουλευτής Α΄ Πειραιά με το ΠΑΣΟΚ το 1990, 1993, 1996, 2000 και 2009.

Διετέλεσε υφυπουργός Εθνικής Άμυνας από τον Οκτώβριο του 1993 έως τον Ιανουάριο του 1996, και υφυπουργός Εθνικής Οικονομίας από τον Ιανουάριο ως τον Σεπτέμβριο του 1996.

Πηγές

Βουλευτές Α΄ Πειραιά
Έλληνες υφυπουργοί Εθνικής Άμυνας
Έλληνες υφυπουργοί Εθνικής Οικονομίας
Βουλευτές εκλεγμένοι με το ΠΑΣΟΚ